Resumaziun dal text: Ina exchavaziun  da pionier  el chastè da Hallwyl (1910–1916)

Da Andreas Motschi / translaziun Lia Rumantscha

Ils onns 1910–1916 è il chastè da Hallwyl, circundà d’aua, vegnì renovà cumplettamain en moda exemplara. La renovaziun è vegnida finanziada generusamain dals anteriurs proprietaris Walther e Wilhelmina von Hallwyl e promovida activamain cunzunt da Wilhelmina. Per la retschertga archeologica ha ella engaschà l’archeolog svedais Nils Lithberg. El ha lavurà cun las metodas d’exchavaziun da lez temp las pli modernas, sa servind da l’equipament tecnic adequat. Tut il material d’exchavaziun è vegnì lavà e zavrà ed il material chattà inventarisà separadamain tenor profunditad e plan cartografic. Ils resultats da las retschertgas archeologicas da construcziun e da terren èn vegnids cumplettads en la publicaziun da tschintg toms cun differents tractats istoric-culturals e cun tut las funtaunas scrittas ed illustradas relevantas per l’istorgia da construcziun.